മൈലംപുള്ളി സെന്റ് മേരീസ് ദേവാലയ കൂദാശ നാളെ കല്ലടിക്കോട് : പുതുക്കി പണിത മൈലംപുള്ളി സെന്റ് മേരീസ് ദേവാലയത്തിന്റെ കൂദാശാകര്മ്മം നാളെ രാവിലെ 9.30ന് രൂപതാദ്ധ്യക്ഷന് മാര് ജേക്കബ് മനത്തോടത്ത് നിര്വഹിക്കും. കോവിഡ് പ്രോട്ടോക്കോള് അനുസരിച്ച് നിയന്ത്രണവിധേയമായിട്ടാണ് ചടങ്ങുകള്. മാര് മനത്തോടത്തിന്റെ കാര്മ്മികത്തിലുള്ള വെഞ്ചരിപ്പ്, ദിവ്യബലി, സന്ദേശം എന്നിവയുണ്ടാകും. തുടര്ന്ന് ഉച്ചയ്ക്കു ശേഷം 3 മണിയ്ക്കും വൈകുന്നേരം 5 മണിയ്ക്കും ദിവ്യബലിയുണ്ടാകും. ഞായറാഴ്ച രാവിലെ 7നും 8.30നും 10.30നും ദിവ്യ ബലികളുണ്ടാകും. 8.30 ന്റെയും 10.30ന്റെയും ദിവ്യ ബലിയ്ക്ക് രൂപത സഹായ മെത്രാന് മാര് പീറ്റര് കൊച്ചുപുരയ്ക്കല് കാര്മ്മികത്വം വഹിക്കും. ഉച്ചയ്ക്കുശേഷം 3 മണിക്കും വൈകുന്നേരം 5 മണിയ്ക്കും ദിവ്യബലിയുണ്ടാകും. തിങ്കളാഴ്ച്ച കാലത്ത് 7 മണിയ്ക്ക് മരിച്ചവര്ക്കുവേണ്ടിയുള്ള ദിവ്യ ബലിയും തിരുക്കര്മ്മങ്ങളും ഉണ്ടാകും. ഇടവക വികാരി ഫാ.സെബാസ്റ്റ്യന് പഞ്ഞിക്കാരന്, സഹവികാരി ഫാ.ജിമ്മി അക്കാട്ട് സിഎസ്ടി, കൈക്കാരന്മാരായ സജി അലക്സാണ്ടര്, ജോസഫ് ജോസഫ് എന്നിവരുടെ നേതൃത്വത്തിലുള്ള സംഘമാണ് ദേവാലയ നിര്മ്മാണത്തിന് മുന്നിട്ടിറങ്ങിയത്. 1970 80 കാലഘട്ടത്തിലാണ് ജില്ലയിലെ കല്ലടിക്കോടന് മലയടിവാരത്തുള്ള പുളിയം പുള്ളി, വടക്കന്കാട്, ഞാറക്കോട് പ്രദേശങ്ങളിലേക്ക് സീറോ മലബാര് കത്തോലിക്കാ വിശ്വാസികള് കുടിയേറ്റം ആരംഭിക്കുന്നത്. 1974 മുതല് ഫാ. ജോസ് പി.ചിറ്റിലപ്പിള്ളി മുണ്ടൂര് കോവില് പറന്പിലുണ്ടായിരുന്ന തമിഴ് ലാറ്റിന് പള്ളിയില് വി.കുര്ബാന അര്പ്പിക്കാന് തുടങ്ങിയതോടെയാണ് സ്വന്തമായി ഒരു ഇടവക സമൂഹം എന്ന സ്വപ്നം ആരംഭിക്കുന്നത്. വാലോലിക്കല് വര്ക്കി ദാനമായി നല്കിയ അഞ്ചു സെന്റ് സ്ഥലത്തു താത്കാലികമായി പണി തീര്ത്ത പ്രാര്ത്ഥനാലയം 1976 ഡിസംബര് 25 നു ഫാ. സെബാസ്റ്റ്യന് മംഗലന് വെഞ്ചരിക്കുകയും വി. കുര്ബാന അര്പ്പിക്കുകയും ചെയ്തു. ബിഷപും ഹോളി ഫാമിലി സന്യാസിനി സമൂഹവും നല്കിയ സാന്പത്തിക സഹായത്തോടെ മൈലംപുള്ളിയില് സ്ഥലം വാങ്ങുകയും 1978 ഡിസംബര് 25 നു ബിഷപ് മാര് ജോസഫ് ഇരിന്പന് ഇവിടെ സ്ഥാപിതമായ ദേവാലയം ആശീര്വദിച്ചു പ്രതിഷ്ഠിക്കുകയും ചെയ്തു. ഇരുന്നൂറ് വീട്ടുകാരാണ് ഇപ്പോള് മൈലംപുള്ളി പള്ളിയിലുള്ളത്. ഞാറക്കോട്, മുണ്ടൂര് പള്ളികള് മുന്പ് മൈലംപുള്ളി പള്ളിയുടെ ഭാഗമായിരുന്നു.